પોલીસ ઇ-ચલણ ઇશ્યૂ કરે છે, પણ મોટા ભાગના લોકો દંડ ભરતા નથી. અથવા કેટલાયને ઇ-ચલણ પોસ્ટથી મળતાં જ નથી. ઉઘરાણીમાં પોલીસનો સમય વ્યતીત થઇ રહ્યો છે. માટે હવે ખાનગી કંપનીને આ કામગીરી સોંપાશે. અમદાવાદ પોલીસે જુદાં જુદાં સ્થળોએ ગોઠવાયેલા સીસી ટીવી ફૂટેજના આધારે અત્યાર સુધીમાં ૭૦ હજારથી વધુુ ઇ-ચલણ તૈયાર કર્યાં છે. એક ઇ-ચલણ ઇ-મેમો તૈયાર કરવા માટે રૂ.૪૦ પ્રતિમેમો ખર્ચ થાય છે. ઇ-મેમો પ્રોજેકટ હેઠળ મેમોની બજવણી બાદ અંદાજે ૩પ થી ૪૦ ટકા દંડ વસૂલાય છે. ઇ-મેમો પોસ્ટથી મોકલવાનો વિકલ્પ છે, પરંતુ જે તે પોલીસ સ્ટેશનની હદમાં આવતા પોલીસકર્મીને મેમોની બજવણી માટે વાહનચાલકના ઘરે મોકવામાં આવે છે. માત્ર ૧૦ ટકા ઇ-ચલણ પોસ્ટથી મોકલાય છે.